Mikloško, Jozef, poslanec NR SR (2014-03-18):
Vážená pani podpredsedníčka, vážený pán podpredseda, vážené kolegyne, kolegovia, dovoľte pár slov ako člen zahraničného výboru, pričom moje slová, si myslím, že nebudú celkom politicky korektné, ale na to som si už zvykol. Niekto tu povedal, že hrozí studená vojna. Ja by som tak povedal, že bodaj by len tá hrozila, a nie aj nejaká nestudená. Samozrejme, budem za toto uznesenie hlasovať tak, ako som to urobil aj v zahraničnom výbore. Aj keď v zahraničnom výbore by som bol navrhol aj snáď niečo viac, ale tam sme sa nakoniec dohodli, že necháme to tak, ako to bolo navrhnuté. Na druhej strane treba oceniť zahraničný výbor aj ministerstvo zahraničia za opakované rozpravy k tejto téme, ktorá napríklad bude zajtra pokračovať, o 9.00 hod. ráno tu príde veľká delegácia ukrajinských poslancov rôznych úrovní, s ktorou budeme mať, dúfam, dobrú debatu. Isteže všetci ste tam vítaní, aj keď to bude v miestnosti č. 30, kde asi sa veľa ľudí nezmestí. Dovoľte pár poznámok k uzneseniu a k situácii na Ukrajine. Tu bolo pokusov viac urobiť rozpravu na tú tému, keď sa ešte nerinčalo zbraňami, ale vtedy sme to odsúvali a čas sme na to nemali. Ďalej sú tu mnohé také, by som povedal, nezodpovedané otázky, ktoré hovoria o tom, že tá vina skutočne nie je bipolárna, že len jeden áno, druhý nie, že je to rozprestreté medzi viacerých účastníkov tohto konfliktu. Neviem si predstaviť, aby Rusko a Ukrajina, krajiny, ktoré majú svoju históriu, blízkosť jazykovú, orientáciu náboženskú, kultúru a tak ďalej, naraz takto na seba začali, by som povedal, havkať a vyhrážať sa zbraňami. Čiže je za tým aj niečo iné. Otázky by som dal najprv na Ukrajinu, až dovolíte. Bola reč o tom aj na zahraničnom výbore, takže až niektorú myšlienku svojich kolegov som si dovolil použiť, prepáčte, ale sú to aj moje myšlienky. Objavenie sa tých nacistických znakov a vyhlásení, napr. tej organizácie Pravý sektor, je prekvapujúce a môže to ľudí, nielen na Ukrajine, zneistiť a podráždiť. Schválený jazykový zákon bol vyslovenou provokáciou voči Rusom, keď tam bolo mnoho iných problémov, ekonomických a bohvieakých, v takomto porevolučnom čase a oni, Strana regiónov, zrazu schvália, bác, jazykový zákon. Majdan. (Reakcia z pléna.) Možnože to bol aj niekto iný, no môžeš ma doplniť, teda mne sa zdá, že Strana regiónov tam mala väčšinu, ale proste prešiel jazykový zákon, ktorý bol naozaj provokáciou. Hovorilo sa: „Majdan povedal, Majdan navrhol, Majdan zakázal, Majdan, Majdan...“ Nebolo to nikdy poriadne jasné, kto je to vlastne ten Majdan. Iste to boli ľudia, ktorí tam dlhé mesiace na zime sedeli alebo protestovali, ale naraz sa zistilo, že z budov patriacich Majdanu strieľali snajperi do obidvoch strán. To je kľúčová záležitosť, rád by som sa dozvedel, že kto bol za tými snajpermi, kto si ich objednal, prípadne zaplatil. Aj na Ukrajine mnohých hnevá, že je tam veľa oligarchov, mnohí nie sú ukrajinského pôvodu, multimilionári, ktoré svoje peniažky vyvážajú von alebo do daňových rajov a nenechávajú ich doma. Toto, myslím, nie je len prípad Ukrajiny, ale v mnohých médiách, aj z iných správ som zachytil, že toto tiež mnohých ľudí tam hnevá. Isteže po demokratických voľbách bude mandát vlády jasný. To, že niekto spochybňoval tento mandát, celkom sa tomu nemožno diviť, aj keď v revolučných časoch to býva aj takto. Len potom tá orientácia vlády je diskutabilná v niektorých bodoch, o ktorých som už hovoril. Úloha Spojených štátov, USA, je tiež nezanedbateľná určite, napríklad v našom dokumente o nich absolútne nič nehovoríme, ťažko to tam dať, ale rýchla ponuka Medzinárodného menového fondu, že vám pomôže vo vašich štrukturálnych reformách, bola viac ako podozrivá, a keď ten slávny telefonát, kde pani poradkyňa ministra zahraničných vecí, tuším sa volá Nuland alebo Mulan, Mulan je, myslím si, nejaká hrdinka z nejakého filmu, ale teraz už presne neviem. Indiánka to bola, ale Nuland, nie tá... (Reakcia z pléna.) Pocahontas, éj, toto sme už ďaleko. Proste pani Nuland odporučila veľvyslancovi Ameriky v Ukrajine, kto by mohol byť premiérom a kto nemôže byť premiérom, čo sa vzápätí stalo. Nehovoriac o tom, že urazila celú Európsku úniu a včítane i nás. Iste si pamätáte prípad Kosova, keď zástupca Spojených štátov odporučil parlamentu Kosova esemeskou, kto má byť prezidentom Kosova, bolo to v mnohých médiách kosovských, čo sa hneď aj vzápätí stalo, a neskôr ho Ústavný súd odvolal, možno z iných dôvodov, ale proste to bolo veľmi zvláštne. Európska únia. Samozrejme, my sme Európska únia, čiže to hovorím aj za nás, keď Putin navrhoval v minulosti poradu Európska únia – Putin – Ukrajina, tak vtedy na to Európska únia nemala čas. To, myslím, bola chyba, tam sa dalo mnohému predísť. Takisto peniaze najprv dal Putin a až potom naraz mala aj Európska únia na podporu reforiem svoje peniaze. Veľmi podobné tým, ktoré dal a potom stiahol Putin. Toto je tiež vážna námietka, že keď viaceré európske krajiny – je ich iba 5 a Slovensko je medzi nimi – neuznalo Kosovo, oni uznali Kosovo, ale keď je podobná situácia na Kryme, tam sú proti. Čiže ten rozpor – Kosovo a Krym – by si mali oni jasne uvedomiť. Slovensko je proti aj tomu, aj tomu, robí dobre. Európska únia. Sankcie. No, je to také plesknutie do vody, si myslím, lebo vlastne to, že niekomu zakážu vycestovať, alebo to, že na obchodnej úrovni zmrazia nejaké tieto alebo obchod obmedzia, sa skôr inde vyplatí. Videli ste štatistiky, že je rozdiel asi 100 mld. eur v prospech Ruska, a nehovorím, že to isté aj Rusi môžu spraviť na strane svojej, ako sa už aj vyhrážajú. Teraz poďme ešte k Rusku, to je už posledný akťor v tomto. To, že sa stáva veľmocou, že rastie, že má svoje zdroje, nie malé, že Európa závisí aj od jeho plynu, že má atómové zbrane, to je fakt, a teda niektorí sú na základe toho aj znervóznení. Na druhej strane tak, ako budeme schvaľovať v rímskom štatúte, či to je agresia, onedlho, možno ešte aj dnes, tak to naozaj sa plne hodí na to, čo, čo Rusko spravilo momentálne na Kryme. Možno je to ešte aj horšie, samozrejme, podobné k téme rok 1968. Aj tam to bolo treba dlho pripravovať. Ja som sa tu rozprával s ruskými diplomatmi, tí vylučovali niečo takéto. O pár dní sa to stalo. Tvrdiť potom, že sa jednalo o krymskú domobranu, je skutočne trápne až, by som povedal, drzé. Putin mal počkať na demokratické voľby, keď mal aj oprávnené námietky voči legitimite terajšej ukrajinskej vlády. Vlastne to bude za dva mesiace. Mnohí hovorili aj predtým, že pre Ukrajinu nie je: buď – alebo, Európska únia – Rusko, ale aj – aj. Aj Európska únia, aj Rusko. Ukrajina je mostom medzi Európskou úniou a Ruskom a nemôže sa prikloniť len k jednému alebo k druhému. Určite ho Európska únia, Ukrajinu, ešte dlho medzi seba za plnohodnotného člena neprijme a vlastne v tej asociačnej dohode určite by išlo najmä o voľný obchod, čo by nemuselo Ukrajine len prispieť. Ja osobne verím, že nakoniec na Ukrajine vyhrá zdravý rozum a že tam zavládne mier, aj keď niektoré veci, sa mi zdá, už sú nevratné. Tu vidím aj určitú dôležitosť Slovenska a jeho diplomacie, ktoré pozná mentalitu obidvoch týchto krajín a určite nebude podozrievané z nejakých veľmocenských záujmov. Slovenská diplomacia, tak ako sa napr. deje už dlhé roky na Cypre medzi gréckymi, gréckou a tureckou stranou, by mohla byť aj tu takýmto nejakým jazýčkom. Posledná poznámka je k uzneseniu. Keď čítame tretí odtrh zhora, tam je napísané, že Národná rada podporuje demokratické premeny a európske smerovanie Ukrajiny odrážajúce suverénnu vôľu jej obyvateľov. Viem, čo tým myslíme, ale určite na Ukrajine nie sú všetci za, je otázka, čo je väčšina orientovaná na európske smerovanie Ukrajiny. Povedal ja som to aj na zahraničnom výbore, tam ma ubezpečili, že to myslia ináč, ale ja by som to videl a navrhujem, aby to bolo takto, že: „... podporuje demokratické premeny a európske smerovanie Ukrajiny s ohľadom na suverénnu vôľu jej obyvateľov vyjadrenú vo voľbách“. Tieto „s ohľadom na“ a „vyjadrenú vo voľbách“ by som tam dal, lebo nepredpisujme Ukrajine, aká je jej suverénna voľba, a netvárme sa, že naozaj je úplne jasné, že všetci chcú ísť hneď do Európskej únie alebo podpísať asociačnú dohodu. To bol jeden z hlavných problémov, ktoré tam medzi východom a západom vznikol. Ďakujem pekne.